|  |  |
| --- | --- |
| Adressater i hht liste |  |
|  |  |

|  |  |  |  |  |
| --- | --- | --- | --- | --- |
| **Vår dato:** | 12.05.2020 | **Vår referanse:** | 202015031-1 | **Vår saksbehandler:** |
| **Deres dato:** |  | **Deres referanse:** |  | Rune Hedegart |

Støtteordning for hurtigladere for elbil i distriktet i Trøndelag

**Dette brevet sendes til**

- aktuelle utbyggere av hurtiglading for elbil

- kommunene i Trøndelag, med tanke på at de kan orientere eventuelle lokale aktører

Trøndelag fylkeskommune tilbyr investeringsstøtte til etablering av offentlig tilgjengelige hurtigladestasjoner som er forventet ikke å være lønnsomme uten støtte. Det er satt av fem millioner kroner til ordningen. Ordningen omfatter ikke etablering av ladepunkt til privat bruk, for eksempel i borettslag.

**Hvem kan søke, og hva kan det søkes støtte til?**

**Søker**

1. er en aktør som ønsker å etablere offentlig tilgjengelig hurtiglader(e). Både offentlige og private aktører kan søke støtte, men virksomheten må være registrert i norsk foretaksregister.
2. kan samarbeide med andre aktører, men én søker skal stå som hovedansvarlig.
3. må ha tilstrekkelig finansiell styrke til å kunne gjennomføre utbyggingen og drifte ladestasjonen(e).

**Et prosjekt**

1. er etablering av en hurtigladestasjon på et bestemt sted, etter spesifikasjon under.
2. kan motta støtte også fra andre offentlige og private aktører.

**Pakker/enkeltprosjekt**

Det gis kun støtte til ett prosjekt pr kommune, bortsett fra i kommuner der det gis støtte til etablering ved fylkeskommunalt anlegg, der kommer disse i tillegg. Det er ønsket at en aktør bygger flere ladere. En søknad om støtte til flere ladere kalles heretter en «pakke».

1. Støtte kan gis til en prosjektpakke, med prosjekt i flere kommuner. Pakken skal minimum inneholde prosjekt ved disse fylkeskommunale anleggene: Ytre Namdal videregående skole (vgs), Olav Duun vgs, Røros vgs og Kyrksæterøra vgs. Pakken kan dekke hele tilskuddspotten på fem millioner kr eller deler av den.
2. Det åpnes for å søke støtte til enkeltprosjekt. En søker kan maksimalt få støtte til to enkeltprosjekt. Flere enn to prosjekt fra samme søker skal samles i en pakke i hht punkt 1.

**Kostnadstak**

Godkjente maksimalkostnader er 150 000 kr pr prosjekt med minimum 50 kW kapasitet og kr 200 000 pr prosjekt med minimum 100 KW kapasitet.

Driftskostnader støttes ikke og kan ikke inngå i støttegrunnlaget.

**Krav til ladestasjonene**

**Plassering**

Støtteordningen retter seg mot distriktet. Som minimumskrav gjelder at prosjektet ikke skal ligge langs E6 eller E14 og minst 20 km fra eksisterende hurtiglader i hht det som på søketidspunktet ligger på NOBIL. Avstand regnes langs offentlig, helårsåpen vei. [Se kart over ladere i Trøndelag pr mars 2020 her](http://stfk-gis.maps.arcgis.com/apps/webappviewer/index.html?id=797d6bcdcb104d5c82099fe565d027f9). (Slå på tegnforklaring oppe i høyre hjørne). Unntak for krav om plassering gjelder for prosjekt ved spesifiserte fylkeskommunale anlegg.

**Tekniske krav**

Støtten gis til etablering av hurtiglader som tilbyr ladekontakt for AC Type 2 med minimum 22 KW effekt og DC CHAdeMO og DC Combo med minimum 50 KW effekt. Det tillates effektdeling mellom ladekontaktene, men det skal kunne foregå lading fra minst to kontakter samtidig. Ladekontaktene kan plasseres samlet eller i flere ladere på ladestedet.

Ladere må kunne benyttes under de klimatiske forhold som normalt forekommer der de installeres. Det skal være tilstrekkelig belysning og værbeskyttelse rundt laderen til at tilkopling skal kunne foregå tørt og trygt.

Alle laderne skal kobles opp med sanntidsrapportering mot databasen for ladepunkt i Norge (NOBIL) fra det tidspunkt ladepunktet blir satt i drift.

**Betalingsløsning**

Laderne skal være tilrettelagt for brukerbetaling fra det tidspunkt ladestasjonen settes i drift. Det skal etableres såkalt «drop-in» løsning som sikrer alle tilgang til lading, uavhengig av evt. etablert avtaleforhold med operatør. Man skal kunne betale for «drop-in lading» med allment tilgjengelige betalingsmidler, som kontant, bankkort eller mobiltelefon. Løsningene skal være tilgjengelige også for utenlandske kort eller telefonabonnenter. Ved bruk av mobiltelefon som betalingsløsning skal operatør vurdere risikoreduserende tiltak knyttet til bortfall av mobilnett.

**Krav til driftsperiode og tilgjengelighet/oppetid**

Hurtigladerne som etableres med støtte fra oss skal driftes i samsvar med programkriteriene i minst fem år etter driftsstart. Dersom avvikling skjer før denne tiden, eller de ikke driftes som forutsatt, kan Trøndelag fylkeskommune kreve hele eller deler av tilskuddet tilbakebetalt.

Ladestasjonene kal være ferdig utbygd og i drift innen 18 måneder etter vedtak om støtte fra oss. Forsinket driftsstart kan medføre tilbaketrekking av støtte. Tilfredsstillende driftskvalitet er et krav, og laderne skal ha minst 97 prosent tilgjengelighet/oppetid.

**Prioritering av støtten**

Den/de søkerne som tilfredsstiller utlysningens krav og søker om det laveste tilskuddsbeløpet til en prosjektpakke eller et enkeltprosjekt vil bli høyt prioritert (utgjør 60 % av vurderingen). Det er viktig å sikre distriktsprofilen, og den totale utbyggingsstrukturen som støttes tillegges derfor også vekt (utgjør 40 % av vurderingen).

Dersom det er begrenset konkurranse om midlene, kan Trøndelag fylkeskommune velge å gå i dialog med søkere for å gjennomføre en kvalifisert vurdering av støttebehovet, eller velge ikke å dele ut støtte.

**Kommunale innspill og lokal støtte**

Vi har gjort en henvendelse til kommunene i Trøndelag for å få deres forslag til plassering av hurtigladere i sin kommune. Vi spurte også om det finnes lokal støtte til etableringen, enten finansiell støtte eller i realverdier som strømtilførsel eller opparbeida grunn. Det er laget en enkel oppsummering av kommunenes innspill, som følger vedlagt. På forespørsel kan hele kommunens innspill oversendes. Oversikten er laget høsten 2019, er omtrentlige, ikke verifisert og det kan forekomme feil. Før bruk må derfor opplysningene kontrolleres. Det er opp til søker å vurdere om det er opplysninger de ønsker å gå videre med. De må da avklare nærmere med kommunen og evt andre ved behov og gjøre nødvendige avtaler. Vi ser positivt på lokal medfinansiering og annen lokal støtte til prosjektene, slik at vi samlet sett får flest mulig ladepunkt for de tilgjengelige midlene.

**Frister, tidsplan, kontaktopplysninger og svar på spørsmål**

**Søknadsfrist er 1. september 2020 kl 12.00.**

Vi planlegger å gi tilsagn innen 1. oktober 2020.

Spørsmål knyttet til programutlysningen sendes [postmottak@trondelagfylke.no](mailto:postmottak@trondelagfylke.no)

med kopi til vår saksbehandler Rune Hedegart på [runhe@trondelagfylke.no](mailto:runhe@trondelagfylke.no).

Spørsmål og svar, samt supplerende opplysninger som er relevante for andre søkere vil fortløpende offentliggjøres på [Trøndelag fylkeskommunes hjemmeside her](https://www.trondelagfylke.no/vare-tjenester/klima-og-miljo/klima2/utslippsreduksjon/stotteordning-for-hurtigladere-til-elbil-i-distriktskommuner-i-trondelag/). Selve utlysningsteksten vil ikke bli endret underveis, men eventuelle spesifiseringer eller endring av kriterier vil kunne fremkomme gjennom spørsmål og svar, og disse vil derfor være en del av utlysningen.

Dersom det er motstrid mellom opplysninger gitt i spørsmål og svar og programkriteriene, vil førstnevnte ha forrang.

Frist for innsending av spørsmål knyttet til denne utlysningsrunden er 10. august 2020, og svar vil være lagt ut innen 21. august 2020.

Dersom du ønsker å bli varslet per epost når det legges ut spørsmål og svar om utlysningen på nett, kan du melde din interesse til vår saksbehandler (se over).

**Innsending av søknad**

Søknad om støtte sendes inn via [www.regionalforvaltning.no](http://www.regionalforvaltning.no). Registrer deg som søker (dersom du ikke allerede har en søkerrolle i RF), start «Ny søknad», og søk opp Støtteordningen«**Hurtigladere - søknad om etablering av hurtigladere til elbil i Trøndelag».**

**Krav til søknaden**

* Investeringskostnader; spesifiseres i følgende kostnadsposter pr prosjekt:
  + Prosjektering.
  + Kjøp og montering av utstyr til ladepunkt, inklusive kommunikasjons- og betalingsløsninger.
  + Kabelfremføring og oppgradering eller etablering av nødvendig transformator (inkl. anleggsbidrag).
  + Fundamentering, skilting og oppmerking, samt nødvendig beskyttelse mot påkjørsel, vann og vind.
  + Prosjektoppfølging/byggeledelse.
* Finansieringsplan.

Vi ser fram til å få gode søknader!

Med vennlig hilsen

|  |  |
| --- | --- |
| Vigdis Espnes Landheim | Rune Hedegart |
| Seksjonsleder | Seniorrådgiver |

*Dette dokumentet er elektronisk godkjent*

**Vedlegg:**

Sammenstilling kommunale innspill

Adressater:

|  |  |
| --- | --- |
| **Kommunene i Trøndelag** |  |
|  |  |
| **Aktuelle aktører innen utbygging av hurtigladere** | **Epostadresse** |
| Fortum | chargedrive.no@fortum.com; Snorre.Sletvold@fortum.com |
| Grønn kontakt | post@gronnkontakt.no; ohh@gronnkontakt.no |
| Circle K | [mafrii@circlekeurope.com](mailto:mafrii@circlekeurope.com) |
| Vattenfall | Susanna.Hurtig@vattenfall.com; press@vattenfall.com; bjoern.havaas@vattenfall.com |
| Clever | [kbl@clever.dk](mailto:kbl@clever.dk) |
| Eon | [kundeservice@eondrive.no](mailto:kundeservice@eondrive.no) |
| Ionity | [Jan.Ihle@ionity.eu](mailto:Jan.Ihle@ionity.eu) |
| BKK | [odd-olaf.askeland@bkk.no](mailto:odd-olaf.askeland@bkk.no) |